สรุปภาวะตลาดต่างประเทศ ประจำวันที่ 9 ต.ค. 2562
สรุปภาวะตลาดต่างประเทศ ประจำวันที่ 9 ต.ค. 2562
สรุปภาวะตลาดต่างประเทศ ประจำวันที่ 9 ต.ค. 2562
10 ต.ค. 2562

ดัชนีดาวโจนส์ตลาดหุ้นนิวยอร์กปิดบวกเมื่อคืนนี้ (9 ต.ค.) ขานรับรายงานข่าวที่ว่า จีนพร้อมที่จะทำข้อตกลงการค้าบางส่วนกับสหรัฐ และจะเพิ่มการซื้อสินค้าเกษตรจากสหรัฐ ซึ่งถือเป็นสัญญาณบวกที่ทำให้นักลงทุนมีความหวังว่า การเจรจาการค้าของทั้งสองฝ่ายจะมีความคืบหน้า นอกจากนี้ ตลาดยังได้รับแรงหนุนจากการคาดการณ์ที่ว่า ธนาคารกลางสหรัฐ (เฟด) อาจจะปรับลดอัตราดอกเบี้ยลงอีกในการประชุมเดือนนี้ หลังจากรายงานการประชุมในเดือนก.ย.บ่งชี้ว่า กรรมการเฟดมีความกังวลเกี่ยวกับแนวโน้มเศรษฐกิจสหรัฐ
ดัชนีเฉลี่ยอุตสาหกรรมดาวโจนส์ปิดที่ 26,346.01 จุด เพิ่มขึ้น 181.97 จุด หรือ +0.70% ขณะที่ดัชนี S&amp;P500 ปิดที่ 2,919.40 จุด เพิ่มขึ้น 26.34 จุด หรือ +0.91% ส่วนดัชนี Nasdaq ปิดที่ 7,903.74 จุด เพิ่มขึ้น 79.96 จุด หรือ +1.02%
 
ตลาดหุ้นยุโรปปิดบวกเมื่อคืนนี้ (9 ต.ค.) เนื่องจากนักลงทุนมีความเชื่อมั่นมากขึ้นเกี่ยวกับสัญญาณความคืบหน้าในการเจรจาการค้าระหว่างสหรัฐ-จีนก่อนเจ้าหน้าที่ระดับสูงของ 2 ประเทศจะเริ่มเจรจากันในวันพฤหัสบดีนี้ หลังสื่อต่างประเทศรายงานว่า จีนพร้อมที่จะหารือเกี่ยวกับการทำข้อตกลงการค้าบางส่วนกับสหรัฐ
ดัชนี Stoxx Europe 600 บวก 0.42% ปิดที่ 380.30 จุด
ดัชนี CAC-40 ตลาดหุ้นฝรั่งเศสปิดที่ 5,499.14 จุด เพิ่มขึ้น 42.52 จุด หรือ +0.78%, ดัชนี DAX ตลาดหุ้นเยอรมันปิดที่ 12,094.26 จุด เพิ่มขึ้น 124.06 จุด หรือ +1.04% และ ดัชนี FTSE 100 ตลาดหุ้นลอนดอนปิดที่ 7,166.50 จุด เพิ่มขึ้น 23.35 จุด หรือ +0.33%
 
ตลาดหุ้นลอนดอนปิดปรับตัวขึ้นเมื่อคืนนี้ (9 ต.ค.) โดยได้แรงหนุนจากการที่นักลงทุนมีความเชื่อมั่นมากขึ้นเกี่ยวกับสัญญาณความคืบหน้าในการเจรจาการค้าระหว่างสหรัฐ-จีน ก่อนเจ้าหน้าที่ระดับสูงของ 2 ประเทศจะเริ่มเจรจากันในวันพฤหัสบดีนี้ หลังจากสื่อต่างประเทศรายงานว่า จีนพร้อมที่จะหารือเกี่ยวกับการทำข้อตกลงการค้าบางส่วนกับสหรัฐ ขณะที่นักลงทุนยังคงจับสถานการณ์เกี่ยวกับการแยกตัวของอังกฤษออกจากสหภาพยุโรป (Brexit)
ดัชนี FTSE 100 ตลาดหุ้นลอนดอนปิดที่ 7,166.50 จุด เพิ่มขึ้น 23.35 จุด หรือ +0.33%
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดลบเมื่อคืนนี้ (9 ต.ค.) หลังจากสำนักงานสารสนเทศด้านพลังงานของรัฐบาลสหรัฐ (EIA) รายงานว่า สต็อกน้ำมันดิบของสหรัฐพุ่งขึ้นติดต่อกันเป็นสัปดาห์ที่ 4 อย่างไรก็ดี สัญญาน้ำมันดิบ WTI ขยับลงเพียงเล็กน้อยเท่านั้น เนื่องจากตลาดได้รับแรงหนุนจากข่าวกองทัพตุรกีเปิดฉากโจมตีฐานที่มั่นของกองกำลังชาวเคิร์ดในซีเรีย
สัญญาน้ำมันดิบ WTI ส่งมอบเดือนพ.ย. ลดลง 4 เซนต์ หรือ 0.08% ปิดที่ 52.59 ดอลลาร์/บาร์เรล
สัญญาน้ำมันดิบเบรนท์ส่งมอบเดือนธ.ค. เพิ่มขึ้น 8 เซนต์ หรือ 0.1% ปิดที่ 58.32 ดอลลาร์/บาร์เรล
 
สัญญาทองคำตลาดนิวยอร์กปิดบวกเมื่อคืนนี้ (9 ต.ค.) โดยได้แรงหนุนจากการอ่อนค่าของสกุลเงินดอลลาร์ และจากคำสั่งซื้อสินทรัพย์ปลอดภัย ขณะที่นักลงทุนจับตาการเจรจาการค้าระหว่างสหรัฐและจีน รวมทั้งสถานการณ์ที่อังกฤษแยกตัวออกจากสหภาพยุโรป (Brexit)
สัญญาทองคำตลาด COMEX (Commodity Exchange) ส่งมอบเดือนธ.ค. เพิ่มขึ้น 8.9 ดอลลาร์ หรือ 0.59% ปิดที่ 1,512.8 ดอลลาร์/ออนซ์
สัญญาโลหะเงินส่งมอบเดือนธ.ค. เพิ่มขึ้น 11 เซนต์ หรือ 0.62% ปิดที่ 17.81 ดอลลาร์/ออนซ์
สัญญาพลาตินัมส่งมอบเดือนม.ค. เพิ่มขึ้น 6.6 ดอลลาร์ หรือ 0.74% ปิดที่ 896.7 ดอลลาร์/ออนซ์
สัญญาพัลลาเดียมส่งมอบเดือนธ.ค เพิ่มขึ้น 4 ดอลลาร์ หรือ 0.2% ปิดที่ 1,654.70 ดอลลาร์/ออนซ์
 
ดอลลาร์สหรัฐอ่อนค่าลงเมื่อเทียบกับสกุลเงินยูโร ในการซื้อขายที่ตลาดปริวรรตเงินตรานิวยอร์กเมื่อคืนนี้ (9 ต.ค.) หลังจากรายงานการประชุมประจำเดือนก.ย.ของธนาคารกลางสหรัฐ (เฟด) ระบุว่า กรรมการเฟดมีความกังวลเกี่ยวกับแนวโน้มเศรษฐกิจสหรัฐ ซึ่งทำให้เกิดการคาดการณ์ว่า เฟดอาจจะปรับลดอัตราดอกเบี้ยลงอีกในการประชุมเดือนนี้
ยูโรแข็งค่าเมื่อเทียบกับดอลลาร์สหรัฐ ที่ระดับ 1.0974 ดอลลาร์ จากระดับ 1.0954 ดอลลาร์ ขณะที่เงินปอนด์อ่อนค่าลงแตะที่ระดับ 1.2211 ดอลลาร์ จากระดับ 1.2217 ดอลลาร์ ส่วนดอลลาร์ออสเตรเลียอ่อนค่าลงสู่ระดับ 0.6726 ดอลลาร์สหรัฐ จากระดับ 0.6730 ดอลลาร์สหรัฐ
อย่างไรก็ดี ดอลลาร์สหรัฐแข็งค่าเมื่อเทียบกับเงินเยน ที่ระดับ 107.54 เยน จากระดับ 107.12 เยน และแข็งค่าเมื่อเทียบกับฟรังก์สวิส ที่ระดับ 0.9959 ฟรังก์ จากระดับ 0.9938 ฟรังก์ นอกจากนี้ ดอลลาร์สหรัฐยังแข็งค่าเมื่อเทียบกับดอลลาร์แคนาดา ที่ระดับ 1.3330 ดอลลาร์แคนาดา จากระดับ 1.3318 ดอลลาร์แคนาดา